KIRJALLINEN KYSYMYS E-1582/03 esittäjä(t): Ilda Figueiredo (GUE/NGL) komissiolle. Euroopan unionin laivanrakennusteollisuuden tilanne.



Virallinen lehti nro 280 E , 21/11/2003 s. 0168 - 0169



KIRJALLINEN KYSYMYS E-1582/03 esittäjä(t): Ilda Figueiredo (GUE/NGL) komissiolle (8. toukokuuta 2003) Aihe: Euroopan unionin laivanrakennusteollisuuden tilanne Vieraillessani äskettäin Viana do Castelon telakalla Pohjois-Portugalissa pystyin toteamaan, että alalla ollaan edelleenkin huolissaan Euroopan unionin laivanrakennusteollisuuden ongelmista, joilla voi olla vakavia seurauksia Portugalissa, jos tällä strategisesti tärkeällä alalla ei toteuteta suojatoimia. Erika- ja Prestige-tankkereiden aiheuttamat ekologiset katastrofit edellyttävät nollatoleranssi-järjestelmän täytäntöönpanoa raskaiden polttoaineiden merikuljetuksissa Euroopan unionissa. Tämän vuoksi komission ei pitäisi ainoastaan taata laivanrakennusteollisuuden nykyisen, väliaikaisen suojamekanismin nopeaa ja joustavaa soveltamista, vaan sen olisi myös vahvistettava muita tukimuotoja erityisesti T & K:n ja innovaation alalla varsinkin hankkeiden suunnittelua ja prototyyppien kehittämistä silmällä pitäen. Uusi Leadership 2015 -aloite on väline, jota on tuettava. 1. Missä vaiheessa on Maailman kauppajärjestössä Korean tasavaltaa vastaan käynnistetty prosessi? 2. Mihin toimiin komissio aikoo ryhtyä erityisesti nykyisen asetuksen (EY) N:o 1540/98(1) muuttamisen ja uuden Leadership 2015 -aloitteen alalla tukeakseen Euroopan unionin strategista laivanrakennusalaa ja edistääkseen yhteisön laivanvarustajien laivastojen pikaista uudistamista, jotta meriliikenteen turvallisuutta lisättäisiin? (1) EYVL L 202, 18.7.1998, s. 1. Erkki Liikasen komission puolesta antama vastaus (17. kesäkuuta 2003) Komissio on tietoinen laivanrakennusmarkkinoiden vaikeasta tilanteesta, josta todisteena ovat komission seitsemännessä laivanrakennusalaa koskevassa kertomuksessa annetut tiedot. Kertomus on toimitettu neuvostolle 13. toukokuuta(1), ja se on nyt julkisesti saatavilla. Komission on vastannut tähän jatkuvaan kriisiin usein tavoin. Vuonna 2002 se otti käyttöön kaksiosaisen strategian, joka käsittää Maailman kauppajärjestön (WTO) Koreaa vastaan käynnistämän prosessin ja mahdollisuuden sallia suoran tuen antaminen telakoille tietyntyyppisten laivojen rakentamiseksi laivanrakennusteollisuuden väliaikaisista suojajärjestelyistä 27. kesäkuuta 2002 annetun neuvoston asetuksen (EY) N:o 1177/2002(2) nojalla. Väliaikaiset suojajärjestelyt ovat poikkeustoimenpide, ja niitä sovelletaan 24. lokakuuta 2002 lähtien. Jäsenvaltioiden on nyt pantava asetus täytäntöön ja ilmoitettava komissiolle kaikista tukitoimenpiteistä, jolleivät ne ole näin vielä tehneet. WTO:n riita-asian osalta komissio järjesti useita neuvottelukierroksia Korean hallituksen kanssa riidan alkamisen jälkeen lokakuussa 2002. Niiden avulla ei ole kuitenkaan onnistuttu ratkaisemaan ongelmaa. Komissio valmisteleekin parhaillaan seuraavaa vaihetta eli asian viemistä WTO:n paneelin käsiteltäväksi. Laivanrakennusteollisuudelle myönnettävän tuen uusien sääntöjen vahvistamisesta 29. kesäkuuta 1998 annetun neuvoston asetuksen (EY) N:o 1540/1998 mukaisesti komissio osallistuu aktiivisesti laivanrakennusalalle myönnettäviä valtiontukia koskevien uusien aiheellisten sääntöjen laatimiseen, sillä asetuksen voimassaolo lakkaa vuoden 2003 lopussa. Lisäksi komissio tukee voimakkaasti LeaderSHIP 2015 -aloitteen puitteissa tehtävää työtä. Kyseessä on EU:n laivanrakennusteollisuuden ja komission yhteistyössä käynnistämä aloite, jonka tarkoitus on kehittää uusia työskentelyrakenteita ja asettaa teknisiä painopistealueita ja näin tukea yhteisön laivanrakennusteollisuuden kilpailukykyä. Aloitteessa etsitään muiden aihepiirien ohella uusia mahdollisia tapoja tukea alan tutkimusta ja teknistä kehitystä ja innovointia. Ensimmäiset tulokset esitellään ennen vuoden 2003 loppua. Laivastojen uusimista puolestaan tuetaan jo viimeaikaisessa EU:n meriturvallisuuslainsäädännössä. Muiden erityistoimenpiteiden on oltava merenkulkua ja laivanrakennusteollisuutta koskevien valtiontukisääntöjen mukaisia. (1) KOM(2003) 232 lopullinen. (2) EYVL L 172, 2.7.2002.